La delegació de Cultura presenta la nova programació trimestral de primavera
23 de març 2017

![](/media/uiwhyhai/18img_8511_cuerpo.jpg)  
  

La regidoria de Cultura de l'Ajuntament de Sagunt ha presentat hui la nova programació trimestral de primavera amb una gran quantitat d'activitats relacionades amb la música, el teatre i el cinema, principalment, moltes de les quals gratuïtes i per a tots els públics. Cal destacar l'obra de teatre _Els Esperantistes_, del dramaturg local Paco Zarzoso i protagonitzada pels actors de la desapareguda _Alqueria Blanca_, Ferran Gadea, Josep Manel Casany i Cristina García, el tribut a Joaquín Sabina per _Pacto entre caballeros_ i el cicle _MusAS_. _Música Antiga Sagunt_, amb els grups Música Ficta, Harmonia del Parnàs i L’arcàdia.

El regidor de Cultura, José Manuel Tarazona, ha afirmat que “**pensem que és una programació pròpia prou potent en la qual continuem posant en valor les nostres companyies, dramaturgs i dramatúrgies arrelades en el nostre poble, com per exemple Paco Zarzoso, la nova companyia professional Calígula Teatre o el plat fort del musical Cabaretazo, amb Ana Yanini; i també grans companyies, com és Yllana**”.

Són deu les produccions teatrals programades per a esta temporada, a més de la tragicomèdia ja esmentada _Els Esperantistes_. Hi ha un espectacle de cabaret a càrrec de Las Sister; les comèdies _Un olor a ámbar_, _The gag father_ i _Amunt l’Sporting_, esta última de la recentment estrenada companyia local Calígula Teatre; i les tragèdies _La gata sobre la teulada del Zinc i Electra_, que posarà fi al _XXI Festival de Teatre Grecolatí._

Altres tres representacions de caràcter infantil i juvenil queden emmarcades en la campanya escolar _Anem al teatre 2017_ i s'ofereixen entre els centres educatius de la comarca. “**Mitjançant esta programació, que ja es fa des de fa molts anys, diferents companyies fan teatre en valencià per a apropar el teatre als col·legis**”, ha puntualitzat Tarazona.

Pel que es refereix a l'oferta musical, el regidor ha destacat que “**tant a Sagunt com al Port de Sagunt tenim diferents cicles. A Sagunt, en llocs molt simbòlics i sentits, tant en el que és música sacra amb** _**Sagunt in excelsis**_**, del que ja portem tretze edicions, com a música antiga en el cicle** _**MusAS**_**. El Port de Sagunt comptarà amb el cicle de música urbana amb un recordatori a Joaquín Sabina i també amb el cicle per a recuperar elements del nostre patrimoni musical, com és el piano de Begoña**.”

Els Moussakis i el grup saguntí L’Arcàdia s'encarregaran de les audicions escolars amb les quals els més xicotets podran descobrir la música antiga i acostar-se a diferents cultures.

A més, l'Ajuntament de Sagunt homenatjarà el músic natural de Faura Joan Valls per la seua valorada trajectòria. No podien faltar tampoc els concerts de la Lira Saguntina i la Unión Musical Porteña, així com les audicions de final de curs del Conservatori Joaquín Rodrigo.

Quant al cinema, Tarazona assenyala que “**oferim un ampli catàleg variat i per a tots els públics, tant majors com joves i escolars, coordinat juntament amb la regidoria de Joventut**”.

Destaca el cicle _Òpera prima_, amb títols _La noche del cazador, El halcón maltés, La noche de los muertos vivientes, Fuego en el cuerpo, Bienvenidos al norte i El zurdo_. Entre els títols per als més xicotets es troben _Hotel Transilvania 2_ i projeccions dirigides específicament per a les escoles, dins del cicle _Cinema a l'escola_, que es realitzaran tant al Centre Cultural Mario Monreal com a la Casa Municipal de Cultura.

“**Respecte a les exposicions, també tenim molta qualitat. Exposarem a la Tira de Dones, a Miquel Amer i al grup fotogràfic del poble agermanat de Millau, entre d’altres**”, explicava el regidor. Les exposicions, com és habitual, s'estendran per la Casa Municipal de Cultura, el Centre Cultural Mario Monreal i el Centre Cívic Antic Sanatori.

Des de la delegació de Cultura volen recordar que existeix la possibilitat d'obtindre abonaments per a tots els espectacles tant de la Casa Municipal de Cultura com del Centre Cultural Mario Monreal.

A la Casa Municipal de Cultura, l'abonament teatral costa 33 € i l'abonament teatre-música 43,50 €. Per al Centre Cultural Mario Monreal, l'abonament de música té un preu de 15,75 € i el de música-teatre de 19,50 €.

Per a obtindre més detalls de qualsevol aspecte de la programació cultural de primavera es pot consultar la web de l'Ajuntament de Sagunt.

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-cultura-presenta-la-nova-programacio-trimestral-de-primavera-1/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-cultura-presenta-la-nova-programacio-trimestral-de-primavera-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-cultura-presenta-la-nova-programacio-trimestral-de-primavera-1/ "Linked In")
*   [](mailto:?body=https://aytosagunto.es/va/actualitat/la-delegacio-de-cultura-presenta-la-nova-programacio-trimestral-de-primavera-1/)